送江寧知府林公修撰十韻律
作者：劉季孫
朝代：宋

paragraphs: 昭代尊儒學，惟公簡拔頻。
文章分造化，事業在經綸。
天馬來夷路，人龍撫要津。
幾年刊大典，四海屬名臣。
汲引親疏共，光華出入均。
玄暉賦江練，文暢詠汀蘋。
道契巖廊久，恩隆建鄴新。
七朝皆故事，十郡得仁人。
豈晚還西掖，終朝對北辰。
一言調鼎味，膏澤被斯民。